TASDIQLANGAN
Toshkent toʻqimachilik va yengil sanoat instituti Kengashining 
2026-yil "03" sentabrdagi
1-son bayoni qarori 

Toshkent toʻqimachilik va yengil sanoat institutida ilmiy kadrlar tayyorlashning ustuvor yo‘nalishlariga oid ilmiy ixtisosliklar bo‘yicha talabgorlarni qabul qilishda kirish imtihoni o‘rniga o‘tkaziladigan
“ILMIY TADQIQOT ISHI TAQDIMOTI”GA QO‘YILADIGAN
TALABLAR DASTURI

I. Umumiy qoidalar
1. Mazkur dastur O‘zbekiston Respublikasi Prezidentining 2026-yil 26-maydagi “Yangi avlod ilmiy kadrlarini tayyorlash va ularni attestatsiya qilish tizimini takomillashtirish to‘g‘risida”gi PF-98-son Farmoni 3-bandining “b” kichik bandi ijrosini ta’minlash maqsadida ishlab chiqilgan bo‘lib, Toshkent toʻqimachilik va yengil sanoat institutiga (keyingi o‘rinlarda – Institut) ilmiy kadrlar tayyorlashning ustuvor yo‘nalishlariga oid ilmiy ixtisosliklar bo‘yicha tayanch doktorantura (PhD) va doktoranturaga (DSc) talabgorlarni qabul qilishda kirish imtihoni o‘rniga o‘tkaziladigan ilmiy tadqiqot ishi taqdimotiga (keyingi o‘rinlarda – taqdimot) qo‘yiladigan talablarni belgilaydi.
2. Farmonning yuqorida keltirilgan bandiga muvofiq taqdimotga qo‘yiladigan talablar soha xususiyatlaridan kelib chiqqan holda oliy ta’lim va ilmiy tashkilot tomonidan mustaqil belgilanadi. Mazkur dastur Institut Ilmiy kengashi tomonidan tasdiqlanadi va unga o‘zgartirish hamda qo‘shimchalar shu tartibda kiritiladi.
3. Dastur Institutning mazkur dasturga 1-ilovada keltirilgan ustuvor ilmiy ixtisosliklariga nisbatan qo‘llaniladi. Ustuvor deb belgilanmagan ilmiy ixtisosliklarga qabul amaldagi qonunchilikda nazarda tutilgan kirish imtihonlari asosida o‘tkaziladi. Stajyor-tadqiqotchilikka qabul mazkur dastur bilan tartibga solinmaydi.
4. Taqdimotning maqsadi – talabgorning tanlagan ilmiy ixtisosligi bo‘yicha ilmiy salohiyatini, tadqiqotchilik ko‘nikmalarini, mavzuni mustaqil va chuqur tadqiq etish qobiliyatini hamda rejalashtirilayotgan ilmiy tadqiqot ishining dolzarbligi, ilmiy yangiligi va amaliy ahamiyatini xolisona baholashdan iborat.
5. Taqdimot ochiqlik, oshkoralik, xolislik va teng imkoniyatlar tamoyillari asosida o‘tkaziladi.
6. Taqdimot talabgor hujjatlari o‘rnatilgan tartibda qabul qilinganidan so‘ng, Institut rektorining buyrug‘i bilan tasdiqlangan jadval asosida o‘tkaziladi. Jadval taqdimot boshlanishiga kamida besh kun qolganda Institutning rasmiy veb-saytida e’lon qilinadi.
7. Taqdimotni qabul qilish uchun har bir ilmiy ixtisoslik (yoki bir-biriga yaqin ixtisosliklar guruhi) bo‘yicha komissiya tuziladi. Komissiya tarkibiga:
1. kamida besh nafar a’zo kiritiladi, ularning aksariyati tegishli yoki unga yaqin ilmiy ixtisoslik bo‘yicha fan doktori (DSc) yoki falsafa doktori (PhD) ilmiy darajasiga ega bo‘lishi lozim;
1. kamida bir nafar boshqa oliy ta’lim yoki ilmiy tashkilot vakili, imkoniyat doirasida esa tegishli soha korxonasi mutaxassisi kiritiladi;
1. komissiya kotibi kiritiladi, u baholashda ishtirok etmaydi va ovoz berish huquqiga ega bo‘lmaydi.
8. Manfaatlar to‘qnashuvining oldini olish maqsadida talabgorning bo‘lg‘usi ilmiy rahbari (maslahatchisi) yoki yaqin qarindoshi bo‘lgan komissiya a’zosi mazkur talabgorni baholashda ishtirok etmaydi va bu holat bayonnomada qayd etiladi.
II. Taqdimotning tarkibi va mazmuniga qo‘yiladigan talablar
9. Taqdimot quyidagi tarkibiy qismlarni o‘z ichiga olishi shart:
1. tadqiqot mavzusi, uning ilmiy kadrlar tayyorlashning ustuvor yo‘nalishlariga va tegishli ilmiy ixtisoslik pasportiga mosligi;
1. mavzuning dolzarbligi: hal etilishi lozim bo‘lgan ilmiy yoki ilmiy-texnik muammoning qo‘yilishi, uning respublika ijtimoiy-iqtisodiy rivojlanishi hamda jahon fani taraqqiyoti bilan bog‘liqligi;
1. hal etilishi lozim bo‘lgan ilmiy yoki ilmiy-texnik muammoning ishlab chiqarish yoki sanoatning istiqbolli rejalari, shu jumladan hudud va mintaqa korxonalarining ehtiyojlari bilan bog‘liqligi;
1. tadqiqotning maqsadi, vazifalari, obyekti va predmeti;
1. mavzu bo‘yicha mahalliy va xorijiy adabiyotlar tahlili (jahon miqyosida mazkur muammoning o‘rganilganlik darajasi), shu jumladan so‘nggi besh yilda xalqaro ilmiy-texnik ma’lumotlar bazalarida e’lon qilingan manbalar;
1. kutilayotgan ilmiy yangilik va ish gipotezasi;
1. qo‘llaniladigan tadqiqot usullari (metodologiyasi) hamda ularni amalga oshirish uchun zarur moddiy-texnik baza va uning mavjudligi;
1. talabgor tomonidan mavzu doirasida olib borilgan dastlabki tadqiqot natijalari (mavjud bo‘lsa: e’lon qilingan ilmiy maqola va tezislar, patentlar, dasturiy mahsulot guvohnomalari, tanlov va olimpiada natijalari, ilmiy loyihalardagi ishtiroki);
1. tadqiqotning kutilayotgan natijalari, ularning ilmiy-amaliy ahamiyati va amaliyotga, shu jumladan ishlab chiqarishga tatbiq etish, tijoratlashtirish va texnologiyalar transferi istiqbollari;
1. tadqiqot ishining butun ta’lim davriga mo‘ljallangan taxminiy ish rejasi (bosqichlari) hamda har bir bosqich yakunida kutilayotgan ilmiy mahsulot (maqola, patent, dasturiy vosita, tatbiq dalolatnomasi va boshqalar).
10. Doktoranturaga (DSc) talabgorlar uchun taqdimot tarkibiga qo‘shimcha ravishda quyidagilar kiritiladi:
1. tadqiqotning ilmiy konsepsiyasi va uning yangi ilmiy yo‘nalish yoki yirik ilmiy-texnik muammo yechimi darajasida ekanligining asoslanishi;
1. talabgorning ilmiy zaxirasi: xalqaro ilmiy-texnik ma’lumotlar bazalarida indekslanadigan hamda Oliy attestatsiya komissiyasi ro‘yxatidagi nashrlarda chop etilgan ilmiy ishlari, monografiyalari, patentlari va tatbiq dalolatnomalari;
1. rejalashtirilayotgan tadqiqotning talabgor tomonidan ilgari himoya qilingan falsafa doktori (PhD) dissertatsiyasi mavzusidan mazmunan farqi va uzviy bog‘liqligi;
1. tadqiqotni bajarish uchun rejalashtirilayotgan ilmiy hamkorlik, grant yoki xo‘jalik shartnomasi manbalari.
11. Institutning ustuvor ilmiy ixtisosliklari soha xususiyatlaridan kelib chiqib ikkita blokka birlashtiriladi. Har bir blok bo‘yicha taqdimot tarkibiga quyidagi qo‘shimcha talablar qo‘yiladi:
A bloki – raqamli texnologiyalar, sun’iy intellekt, avtomatlashtirish va robototexnika (05.01.08, 05.02.03):
1. masalaning matematik qo‘yilishi, qo‘yilgan masalaning korrektligi va yechim mavjudligi masalasi;
1. taklif etilayotgan model, algoritm yoki arxitektura hamda uning hisoblash murakkabligi bahosi;
1. dasturiy vosita (prototip) yoki imitatsion modelning tarkibi, dastlabki test natijalari;
1. tadqiqotda foydalaniladigan ma’lumotlar to‘plami (dataset), uni shakllantirish manbalari va validatsiya usuli;
1. mavjud yechimlar bilan o‘lchanadigan ko‘rsatkichlar (aniqlik, tezkorlik, resurs sarfi) bo‘yicha qiyosiy tahlil
1. tadqiqot yakunida model, algoritm, dasturiy prototip yoki boshqa o‘lchanadigan ilmiy natijaga erishish imkoniyatining asoslanganligi.
B bloki – yangi materiallar, kimyo va nanotexnologiyalar (02.00.06, 05.06.01, 05.06.02):
1. material yoki moddani olish (sintez qilish) usulining prinsipial sxemasi va rejalashtirilayotgan texnologik rejimlar;
1. namunalarni tayyorlash hamda sinash metodikasi va qo‘llaniladigan analitik uskunalar (rentgen-strukturaviy tahlil, elektron mikroskopiya, spektroskopiya va boshqalar) hamda ularning institutda yoki hamkor tashkilotlarda mavjudligi;
1. kutilayotgan fizik-mexanik, kimyoviy yoki ekspluatatsion xossalar bo‘yicha maqsadli ko‘rsatkichlar;
1. mahalliy xomashyo va sanoat chiqindilaridan foydalanish imkoniyati hamda import o‘rnini bosish salohiyati;
1. texnologiyaning ekologik xavfsizligi, energiya va resurs tejamkorligi jihatlari;
1. yangi material yoki texnologiyaning kutilayotgan xossalari va ularni eksperimental tasdiqlash imkoniyatining asoslanganligi.
12. Komissiya ilmiy ixtisoslik xususiyatidan kelib chiqib, mazkur dasturning 11-bandida ko‘rsatilgan blok talablarini bir-biriga yaqin bo‘lgan boshqa blok talablari bilan to‘ldirishi mumkin. Bu holat taqdimot jadvali e’lon qilinishi bilan bir vaqtda talabgorlar e’tiboriga yetkaziladi.
III. Taqdimotni rasmiylashtirish va o‘tkazish tartibi
13. Taqdimot materiallari elektron ko‘rinishda (tayanch doktorantura uchun kamida 10 va ko‘pi bilan 15 ta slayd, doktorantura uchun kamida 15 va ko‘pi bilan 20 ta slayd) tayyorlanadi. Slaydlar o‘qilishi qulay shriftda, jadval, chizma, diagramma va boshqa ko‘rgazmali vositalar bilan boyitilgan holda rasmiylashtiriladi.
14. Talabgor taqdimot materiallarini va ularga ilova qilinadigan ilmiy ishlari ro‘yxatini taqdimot kunidan kamida uch ish kuni oldin qabul komissiyasi kotibiga elektron shaklda taqdim etadi. Belgilangan muddatda material taqdim etmagan talabgor mavjud materiallar asosida baholanadi.
15. Taqdimot davlat tilida olib boriladi. Komissiya roziligi bilan taqdimot boshqa tilda ham amalga oshirilishi mumkin.
16. Taqdimot uchun reglament: talabgor ma’ruzasi – 15 daqiqagacha, savol-javoblar – 15 daqiqagacha. Komissiya a’zolari talabgorga ixtisoslik fani va tadqiqot mavzusi doirasida savollar beradi.
17. Taqdimot jarayoni audio- yoki videoyozuvga olinadi. Yozuv institutda kamida bir yil davomida belgilangan tartibda saqlanadi. Yozuvdan xizmat tekshiruvi, apellyatsiya va nizolarni ko‘rib chiqish jarayonida foydalanilishi mumkin.
18. Har bir komissiya a’zosi talabgorni mazkur dasturga 2-ilovada (tayanch doktorantura uchun) yoki 3-ilovada (doktorantura uchun) keltirilgan baholash mezoni asosida mustaqil baholaydi. Baholash varaqalari imzolanib, bayonnomaga ilova qilinadi.
19. Yakuniy ball 100 ballik tizimda, komissiya a’zolari qo‘ygan ballarning o‘rtacha arifmetik qiymati sifatida yuzdan bir aniqlikda hisoblanadi. Tayanch doktoranturaga talabgor uchun kamida 60 ball, doktoranturaga talabgor uchun kamida 65 ball to‘plagan talabgor taqdimotdan muvaffaqiyatli o‘tgan hisoblanadi.
20. Bir ilmiy ixtisoslik bo‘yicha ajratilgan kvotadan ortiq talabgor muvaffaqiyatli o‘tgan taqdirda, qabul yuqori ball to‘plagan talabgorlar ketma-ketligi asosida amalga oshiriladi. Ballar teng bo‘lganda ustunlik quyidagi ketma-ketlikda beriladi:
1. “talabgorning ilmiy zaxirasi va dastlabki natijalari” mezoni bo‘yicha yuqori ball to‘plagan talabgorga;
1. “savol-javoblardagi ilmiy salohiyati” mezoni bo‘yicha yuqori ball to‘plagan talabgorga;
1. mavzu doirasida xalqaro ilmiy-texnik ma’lumotlar bazalarida indekslanadigan nashrlarda ilmiy ishi bo‘lgan talabgorga;
1. Mazkur mezonlarning barchasi bo‘yicha natijalar teng bo‘lgan taqdirda, ustunlikni belgilash tartibi institut tomonidan tasdiqlanadigan qabul komissiyasi nizomida belgilanadi.
21. Taqdimot yakunlari o‘sha kuni komissiya majlisi bayonnomasi bilan rasmiylashtiriladi va talabgorlarning ballari institutning rasmiy veb-saytida e’lon qilinadi.
22. Taqdimot natijalaridan norozi bo‘lgan talabgor natijalar e’lon qilingan kundan boshlab bir ish kuni ichida institut apellyatsiya komissiyasiga yozma murojaat qilishi mumkin. Apellyatsiya komissiyasi murojaatni uch ish kuni ichida ko‘rib chiqadi va asoslantirilgan qaror qabul qiladi.
IV. Yakuniy qoidalar
23. Taqdimot materiallarida boshqa mualliflarga tegishli matn, chizma va ma’lumotlardan manba ko‘rsatmasdan foydalanilganligi aniqlansa, komissiya bu holatni bayonnomada qayd etadi va talabgorning “taqdimot materiallarining mukammalligi” mezoni bo‘yicha bali nolga tenglashtiriladi.
24. Taqdimot bilan bog‘liq barcha hujjatlar (bayonnoma, baholash varaqalari, taqdimot materiallari) institutda belgilangan tartibda saqlanadi.
25. Mazkur dasturda tartibga solinmagan masalalar amaldagi qonunchilik hujjatlari asosida hal etiladi.


“Ilmiy tadqiqot ishi taqdimoti”ga qo‘yiladigan talablar dasturiga 
1-ILOVA

Toshkent toʻqimachilik va yengil sanoat institutining 2027-yilgi qabulda
taqdimot o‘tkaziladigan ustuvor ilmiy ixtisosliklari

	T/r
	Ilmiy ixtisoslik shifri va nomi
	Fan sohasi
	DSc
	PhD
	Dastur
11-bandidagi
blok

	1
	05.01.08-Texnologik jarayonlar va ishlab chiqarishlarni avtomatlashtirish va boshqarish
	t.f.
	-
	4
	A

	2
	05.02.03 – Texnologik mashinalar, robotlar, mexatronika va robototexnika tizimlari
	t.f.
	-
	4
	A

	3
	02.00.06- Yuqori molekulyar birikmalar
	k.f.
	1
	2
	B

	4
	05.06.01 – To‘qimachilik va yengil sanoat ishlab chiqarishlari materialshunosligi
	t.f.
	1
	2
	B

	5
	05.06.02 – To‘qimachilik materiallari texnologiyasi va xomashyoga dastlabki ishlov berish
	t.f.
	2
	8
	B

	
	Jami: 5 ta ustuvor ilmiy ixtisoslik
	
	4
	20
	



Izoh: k.f. – kimyo fanlari; t.f. – texnika fanlari. Jadvalda 2027-yilgi qabul kvotasi bo‘yicha davlat granti asosidagi o‘rinlar keltirilgan. Ustuvor deb belgilanmagan ilmiy ixtisosliklarga hamda stajyor-tadqiqotchilikka qabul mazkur dastur doirasida o‘tkazilmaydi.


“Ilmiy tadqiqot ishi taqdimoti”ga qo‘yiladigan talablar dasturiga
2-ILOVA

Tayanch doktoranturaga (PhD) talabgorning
“ilmiy tadqiqot ishi taqdimoti”ni baholash
MEZONI

Talabgor: ______________________________________________________
(F.I.Sh., ish yoki o‘qish joyi)
Talabgorlik ixtisosligi: ____________________________________
Tadqiqot mavzusi: _________________________________________
_______________________________________________________________

	T/r
	Mezonlar
	Asos (fakt)
	Belgilangan
ball
	Qo‘yilgan
ball
	Izoh

	1.
	Tadqiqot mavzusining dolzarbligi va ilmiy yangiligi
	Taqdimot hamda o‘rnatilgan tartibdagi savol-javoblar asosida
	20 ballgacha
	
	Mavzuning ustuvor yo‘nalishlar va ixtisoslik pasportiga mosligi 
(5 ballgacha); muammoning aniq va asosli qo‘yilishi 
(5 ballgacha); kutilayotgan ilmiy yangilik (10 ballgacha)

	2.
	Tadqiqot metodologiyasining asoslanganligi
	Taqdimot materiallari asosida
	20 ballgacha
	
	Maqsad, vazifalar, obyekt va predmetning o‘zaro uyg‘unligi (7 ballgacha); tanlangan usullarning soha va blok talablariga mosligi hamda moddiy-texnik baza bilan ta’minlanganligi 
(7 ballgacha); adabiyotlar tahlilining to‘liqligi va zamonaviyligi 
(6 ballgacha)

	3.
	Talabgorning ilmiy zaxirasi va dastlabki natijalari
	E’lon qilingan maqola va tezislar, patentlar, guvohnomalar, tanlov natijalari va boshqa hujjatlar asosida
	15 ballgacha
	
	Mavzu doirasida e’lon qilingan ilmiy ishlar 
(8 ballgacha); dastlabki izlanish natijalari, patent, dasturiy mahsulot guvohnomasi, ilmiy loyihalardagi ishtiroki 
(7 ballgacha)

	4.
	Kutilayotgan natijalar va ularni amaliyotga tatbiq etish istiqboli
	Tadqiqot ish rejasi va taqdimot asosida
	15 ballgacha
	
	Kutilayotgan natijaning o‘lchanadigan ko‘rsatkichlar bilan ifodalanishi (8 ballgacha); amaliyotga (ishlab chiqarishga) tatbiq etish mexanizmining ochib berilishi (7 ballgacha)

	5.
	Savol-javoblardagi ilmiy salohiyati
	O‘rnatilgan tartibdagi savol-javoblar asosida
	25 ballgacha
	
	Ixtisoslik fani bo‘yicha bilimi (15 ballgacha); ilmiy-texnik ijodkorligi, fikrni asosli va mustaqil bayon etishi 
(10 ballgacha)

	6.
	Taqdimot materiallarining mukammalligi
	Taqdimot slaydlari asosida
	5 ballgacha
	
	Slaydlarning mazmundorligi va ko‘rgazmaliligi, tarkibiy qismlarning to‘liq yoritilishi hamda reglamentga rioya etilishi

	
	Jami:
	
	100 ballgacha
	
	Kamida 60 ball to‘plagan talabgor taqdimotdan muvaffaqiyatli o‘tgan hisoblanadi.



Komissiya a’zosi: _______________________  _______________  ______________________
                                 (ilmiy daraja, unvon)                    (imzo)                        (F.I.Sh.)
20__-yil “___” ______________


“Ilmiy tadqiqot ishi taqdimoti”ga qo‘yiladigan talablar dasturiga 
3-ILOVA

Doktoranturaga (DSc) talabgorning
“ilmiy tadqiqot ishi taqdimoti”ni baholash
MEZONI

Talabgor: ______________________________________________________
(F.I.Sh., ish yoki o‘qish joyi)
Talabgorlik ixtisosligi: ____________________________________
Tadqiqot mavzusi: _________________________________________
_______________________________________________________________

	T/r
	Mezonlar
	Asos (fakt)
	Belgilangan
ball
	Qo‘yilgan
ball
	Izoh

	1.
	Ilmiy muammoning ko‘lami va konseptual ilmiy yangiligi
	Taqdimot hamda o‘rnatilgan tartibdagi savol-javoblar asosida
	20 ballgacha
	
	Mavzuning ustuvor yo‘nalishlar va ixtisoslik pasportiga mosligi 
(4 ballgacha); muammoning yangi ilmiy yo‘nalish yoki yirik ilmiy-texnik muammo darajasida qo‘yilishi 
(6 ballgacha); konseptual ilmiy yangilik 
(10 ballgacha)

	2.
	Tadqiqot konsepsiyasi va metodologiyasining asoslanganligi
	Taqdimot materiallari asosida
	15 ballgacha
	
	Konsepsiya, maqsad va vazifalarning uyg‘unligi (5 ballgacha); usullarning blok talablariga mosligi va moddiy-texnik ta’minot (5 ballgacha); jahon miqyosidagi adabiyotlar tahlilining chuqurligi (5 ballgacha)

	3.
	Talabgorning ilmiy zaxirasi
	E’lon qilingan ilmiy ishlar, monografiya, patent va guvohnomalar, tatbiq dalolatnomalari, loyiha hujjatlari asosida
	30 ballgacha
	
	Ilmiy ishlarning soni, sifati va xalqaro ma’lumotlar bazalarida indekslanishi 
(15 ballgacha); patent, guvohnoma, monografiya va tatbiq dalolatnomalari (10 ballgacha); ilmiy loyiha yoki xo‘jalik shartnomasida ishtiroki hamda ilmiy rahbarlik tajribasi (5 ballgacha)

	4.
	Kutilayotgan natijalar va ularni amaliyotga tatbiq mexanizmi, sanoat hamkorligi va tijoratlashtirish istiqbollari
	Tadqiqot ish rejasi va taqdimot asosida
	15 ballgacha
	
	Natijalarning o‘lchanadigan ko‘rsatkichlar bilan ifodalanishi (5 ballgacha); tatbiq mexanizmi va sanoat hamkorligi 
(5 ballgacha); tadqiqotni moliyalashtirish manbalarining aniqligi (5 ballgacha)

	5.
	Savol-javoblardagi ilmiy salohiyati
	O‘rnatilgan tartibdagi savol-javoblar asosida
	15 ballgacha
	
	Ixtisoslik va unga yaqin sohalar bo‘yicha bilimi 
(8 ballgacha); ilmiy munozara yuritish, fikrni asosli va mustaqil bayon etish qobiliyati 
(7 ballgacha)

	6.
	Taqdimot materiallarining mukammalligi
	Taqdimot slaydlari asosida
	5 ballgacha
	
	Slaydlarning mazmundorligi va ko‘rgazmaliligi, tarkibiy qismlarning to‘liq yoritilishi hamda reglamentga rioya etilishi

	
	Jami:
	
	100 ballgacha
	
	Kamida 65 ball to‘plagan talabgor taqdimotdan muvaffaqiyatli o‘tgan hisoblanadi.



Komissiya a’zosi: _______________________  _______________  ______________________
                                 (ilmiy daraja, unvon)                    (imzo)                        (F.I.Sh.)
20__-yil “___” ______________
